Številka: 10033-2/2023-1

Datum: 17. 1. 2023

Skladno s 7. odstavkom 57. člena iz razloga pod 3. točko prvega odstavka 68. člena Zakona o javnih uslužbencih (ZJU; Ur. L. RS, št. [63/07](http://www.uradni-list.si/1/objava.jsp?sop=2007-01-3411) UPB, s spremembami in dopolnitvami) in na podlagi 25. člena Zakona o delovnih razmerjih (ZDR-1, Ur. l. RS, št. [21/13](http://www.uradni-list.si/1/objava.jsp?sop=2013-01-0784), s spremembami in dopolnitvami) Agencija Republike Slovenije za okolje objavlja prosto strokovno-tehnično delovno mesto

**METEOROLOG III (m/ž),** šifra DM 13050, v Sektorju za meteorološko in oceanografsko modeliranje, Uradu za meteorologijo, hidrologijo in oceanografijo, za določen čas štirinajstih mesecev s polnim delovnim časom, iz naslova začasno povečanega obsega dela, za izvedbo nalog Destination Earth (DestinE).

Kandidati, ki se bodo prijavili na prosto delovno mesto, morajo izpolnjevati naslednja pogoja:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja).
* najmanj 8 mesecev delovnih izkušenj.

Delovne naloge:

* tehnična podpora procesom za zagotavljanje storitev in izdelkov za splošno javnost ter posebne uporabnike,
* dajanje strokovnih mnenj in izdelovanje strokovnih analiz iz strokovnega področja,
* sodelovanje pri razvoju izdelkov in storitev za splošno javnost ter posebne uporabnike,
* administrativna in druga dela na projektu.

Prednost pri izbiri bodo imeli kandidati z izobrazbo s področja meteorologije, fizike, matematike ali informatike in z naslednjimi znanji in izkušnjami:

* z načrtovanjem in implementacijo strojnega učenja z uporabo globokih nevronskih mrež,
* z obdelavo oceanografskih podatkov,
* z odličnim poznavanjem programskega jezika Python ter delovnih ogrodij umetne inteligence PyTorch in TensorFlow.

Destination Earth (DestinE) je ambiciozna pobuda Evropske unije (EU) za ustvarjanje digitalnega dvojčka – interaktivne računalniške simulacije – našega planeta. Glavni namen uporabe je boljše razumevanje učinkov podnebnih sprememb in okoljskih nesreč ter omogočanje oblikovalcem politik učinkovito odzivanje na ta vprašanja. Evropski center za srednjeročne vremenske napovedi (ECMWF), Evropska vesoljska agencija (ESA) in Evropska organizacija za uporabo meteoroloških satelitov (EUMETSAT) so organizacije, ki jim je EU zaupala, da dosežejo ta cilj, pomemben za podnebje, vreme in računalništvo.

Ključni mejnik je lansiranje prvih dveh digitalnih dvojčkov do decembra 2023. Eden od teh bo digitalni dvojček o vremenskih in geofizičnih ekstremih. Tega upravlja ECMWF in bo zagotavljal zmogljivosti in storitve za ocenjevanje in napovedovanje okoljskih ekstremov. Météo-France, izvajalec in vodilni partner v ekipi 28 okoljskih inštitutov in nacionalnih meteoroloških/hidroloških služb - med njimi tudi ARSO, je bil marca 2022 na razpisu ECMWF izbran za dobavo "DE\_330 On-demand Extremes Digital Twin". Predlagana rešitev je digitalni dvojček, ki ga je mogoče konfigurirati na zahtevo, za ocenjevanje in napoved ekstremnih okoljskih razmer na podkilometrski prostorski ločljivosti. Dvajset mesečna pogodba med ECMWF in Météo-France je bila podpisana 1. septembra 2022.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oz. pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Na podlagi 4. odstavka 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. 58/03, s spremembami in dopolnitvami) se na delovnih mestih oziroma nazivih, za katere se ne zahteva univerzitetna izobrazba ali visoka strokovna izobrazba s specializacijo oziroma magisterij znanosti, predpisane delovne izkušnje skrajšajo za tretjino v primeru, da naloge na tem delovnem mestu opravlja javni uslužbenec, ki ima univerzitetno izobrazbo ali visoko strokovno izobrazbo s specializacijo oziroma magisterij znanosti.

Z izbranim kandidatom bo sklenjeno delovno razmerje za določen čas štirinajstih mesecev s polnim delovnim časom, in sicer iz razloga povečanega obsega dela, ki po svoji naravi traja določen čas in ga ni mogoče izvrševati z obstoječim številom zaposlenih javnih uslužbencev. Razlog povečanega obsega dela je povečan obseg nalog v okviru partnerskih obveznosti DestinE. Izbrani kandidat bo delo opravljal v prostorih Agencije Republike Slovenije za okolje, Vojkova 1b, Ljubljana.

Na podlagi 2. odstavka 116. člena v povezavi s 113. členom Pravilnika o postopkih za izvrševanje proračuna Republike Slovenije (Uradni list RS, št. 50/07 s sprememba in dopolnitvami) se bo zaposlitev financirala iz naslova lastne dejavnosti. Upad prihodkov lastne dejavnosti, ki se uporabijo za stroške, povezane z izvajanjem lastne dejavnosti, je lahko razlog za prenehanje pogodbe o zaposlitvi.

**Kandidat mora k prijavi priložiti naslednje izjave:**

1. izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. izjavo o izpolnjevanju pogoja glede delovnih izkušenj oziroma opis delovnih izkušenj in
3. izjavo, da za namen te javne objave dovoljuje Agenciji Republike Slovenije za okolje pridobitev teh podatkov iz uradne evidence.

Kandidati za razpisano prosto strokovno-tehnično delovno mesto vložijo prijavo na obrazcu **»prijavni obrazec«,** ki je priloga tej javni objavi. Zaželeno je, da je prijavnemu obrazcu priložen tudi kratek življenjepis kjer kandidat poleg formalne izobrazbe navede tudi druga znanja in veščine, ki jih je pridobil.

Kandidat vloži prijavo v pisni obliki, ki jo pošlje v zaprti ovojnici z označbo: »za javno objavo delovnega mesta meteorolog III (m/ž), šifra DM 13050, na Agenciji Republike Slovenije za okolje, pod zaporedno št. 10033-2/2023 na naslov: Agencija Republike Slovenije za okolje, Vojkova 1b, 1000 Ljubljana. Prijava je možna do vključno **ponedeljka, 23. 1. 2023** in začne teči dan po objavi prostega delovnega mesta. Za pisno obliko prijave se šteje tudi elektronska oblika, poslana na elektronski naslov: ***gp.arso@gov.si,*** pri čemer veljavnost prijave ni pogojena z elektronskim podpisom.

**Prijavni obrazec je obvezna sestavina prijavne vloge posameznega kandidata.**

Kandidati bodo pisno obveščeni o (ne)izboru, v roku 8 dni po zaključenem postopku izbire.

Informacije o izvedbi javne objave dobite na tel.: 01/ 478 4030 (Katarina Lipovšek).

Opomba: Uporabljeni izrazi, zapisani v moški slovnični obliki, so uporabljeni kot nevtralni za moške in ženske.

mag. Gregor SLUGA

namestnik generalnega direktorja

p. p. št. 0210-9/2019-6 z dne 1. 4. 2021